La Generalitat, a través del Consorci de Comerç, Artesania i Moda (CCAM) del Departament d'Empresa i Coneixement, ha obert la convocatòria per a la concessió de subvencions en l'àmbit del comerç, dels serveis, l'artesania i la moda per aquest 2019.
El termini per acollir-se finalitzarà el 23 de maig.
Amb aquest pla de subvencions per al 2019, la Generalitat —a través del CCAM— reitera el seu suport al comerç, l'artesania i la moda amb l'objectiu de donar resposta als grans reptes, generar models de negoci competitius i prestigiar el sector.
Així mateix, els incentius CCAM 2019 també volen acompanyar en la transformació digital, posar el comerç al centre dels plans de ciutat, donar suport a la professionalització del món associatiu i fomentar la internacionalització del sector
En l'àmbit del foment de l'artesania, el CCAM posa a l'abast del sector 4 Programes específics d'ajuts, que inclou enguany una nova línia orientada especialment a promoure la internacionalització de l'artesania i fomentar-ne la seva competitivitat a través de la presencia en fires, exposicions o concursos de caràcter internacional.
El sector artesà compta amb 8.204 empreses i professionals i ocupa a 11.000 mil persones a Catalunya.
Per tal de potenciar el sector, la Generalitat va atorgar 370.000 euros en ajuts a l'artesania el 2018.
Programa per a la internacionalització de l'artesania
Aquesta línia té per objectiu promoure la internacionalització de l'artesania i fomentar-ne la competitivitat mitjançant la participació d'empreses artesanes en diferents vies de comercialització i difusió de caràcter internacional.
Es poden acollir aquelles empreses que desenvolupin i tinguin domini tècnic d'activitats incloses en el Repertori de famílies d'oficis artesans.
Aquest programa subvenciona la participació a fires, exposicions individuals, concursos i altres actuacions de comercialització i difusió, totes elles de caràcter internacional.
Programa per a la promoció i comercialització dels productes artesans
L'objectiu és promoure la comercialització de l'artesania i fomentar la competitivitat i la qualitat d'empreses artesanes mitjançant diferents vies de comercialització i difusió.
Es poden acollir empreses que desenvolupin una activitat artesanal inclosa al Repertori de Famílies d'Oficis Artesans de la Generalitat.
Aquest programa subvenciona la participació en fires, fires-mercats i/o mercats d'àmbit nacional, estatal mitjançant un estand; i la realització exposicions, participació en concursos, aparicions en guies de turisme, comerç, etc. ja siguin físiques o online, i accions similars destinades a millorar i diversificar la comercialització.
Programa per a la millora de la gestió de l'empresa artesana
L'objectiu és dotar d'eines a les empreses artesanes que millorin la seva gestió i els processos de disseny i producció.
Destinada a empreses que desenvolupin activitats relatives al Repertori de famílies d'oficis artesans de la Generalitat, s'orienta a la transformació digital, i a la millora del disseny de producte, d'equipaments productius i de la capacitació tècnica de les artesans.
Programa per a la notorietat de les fires i fires-mercat d'Artesania
L'objectiu d'aquest programa és prestigiar les fires i fires-mercat d'artesania en l'àmbit de Catalunya, i té com a destinataris les administracions locals i els seus organismes públics, adscrits o vinculats.
Aquesta línia s'orienta al foment d'iniciatives divulgatives de prestigi que aportin valor afegit al concepte de la fira, i a la seva difusió, promoció i publicitat.
Per acollir-se a l'ajut, les entitats sol·licitants han de ser els organitzadors de la fira o fira-mercat, que ha de tenir un caràcter artesà, ja sigui monogràfic o multisectorial, i que compti amb la participació d'expositors amb carnet artesà.
En els propers dies estan previstes presentacions del pla d'incentius arreu del territori: a Manresa, el 29 d'abril; Tarragona, el 30 d'abril; Lleida, el 3 de maig; Tortosa, el 7 de maig i Girona, el 8 de maig.
La presentació a Barcelona serà el 9 de maig.